TOPi arendaja ei taha Pirita seltsilt raha
Tallinna Olümpiapurjespordikeskuse ja selle lähiala arendamisega tegelev AS TOP ei taha Pirita seltsilt kohtuga välja mõistetud raha, samuti ei pea ettevõte vajalikuks seltsi pankrotti, vaid soovib seltsi tegevuse jätkumist. «ASi TOP aktsionärid said üllatusega 24. mail ilmunud Postimehe artiklist lugeda, et Pirita selts esitas avalduse iseenda pankrotimenetluse algatamiseks. Ajalehes oli esitatud ainsaks põhjuseks asjaolu, et kohus oli Pirita seltsilt välja mõistnud kohtukulud summas 2640 eurot,» teatas TOPi juhataja Urmas Lind. Tema sõnul loobub TOP kohtu väljamõistetud kuludest ja on vastava teatise esitanud ka kohtule.